《寄题浮梁县丰乐亭》
宋代·金君卿

百流南泻昌江浔，涵光吐润生良金。
从前良令固无几，矧复惠政留于今。
四十年来耆旧语，李谢刘杨遗爱深。
高君气象又宏远，能以和易调群心。
政平讼简日多暇，远嚣凌俗开胸襟。
旋治东园敞轩闼，四睇环耸千高岑。
已占溪山足清思，更添桃李成浓阴。
斯亭不独与民乐，乐得贤者同登临。
嗟予万里走燕赵，弱羽归飞思故林。
空吟绝致未能往，徙倚南风聊寄音。

作者简介：宋饶州浮梁人，字正叔。仁宗庆历间进士。累官知临川、江西提刑、度支郎中。治“五经”，长于《易》。有《易说》、《金氏文集》。